আন্দ্রে রাসেলকে ছেড়ে দিল কলকাতা নাইট রাইডার্স!

ওয়েব ডেস্ক : দীর্ঘ ১১ বছর পর আন্দ্রে রাসেলকে (Andre Russell) ছেড়ে দিল কলকাতা নাইট রাইডার্স (KKR)। মিনি নিলামের আগেই এমন বড় সিদ্ধান্ত নেওয়া হল কেকেআর-এর ম্যানেজমেন্টের তরফে। গত মরশুমে ফর্মে ছিলেন না তিনি। তবে আগামী মরশুমের আগে তাঁকে ছেড়ে দিল কেকেআর।

মূলত ২০১৪ সাল থেকে কলকাতা নাইট রাইডার্সের (KKR) সঙ্গে খেলছেন ক্যারিবিয়ান এই তারকা ক্রিকেটার। তবে এবার প্রায় এক যুগ পর রাসেলকে ছেড়ে দিল নাইটরা। আর এর ফলে ডিসেম্বরের মাঝামাঝিতে আইপিএল (IPL)-এর নিলামে অংশ নেবেন এই তারকা অলরাউন্ডার। এক সময় কলকাতা নাইট রাইডার্সের সিইও ভেঙ্কি মাইসোর বলেছিলেন, ‘রাসেল ততদিন ফ্র্যাঞ্চাইজির সঙ্গে থাকবে না, যতদিন না তিনি টি২০ ফর্ম্যাট থেকে অবসর নিচ্ছেন।” কিন্তু আইপিএলের ১০ মরশুমের পর রাসেলকে ছাড়ার সিদ্ধান্ত নিল কেকেআর।

আরও খবর : ঘুর্ণিতে কাবু দক্ষিণ আফ্রিকা! ইডেন টেস্টে শেষ হাসি হাসবে কে?

কলকাতার কাছে রাসেল ছিলেন অত্যন্ত প্রভাবশালী খেলোয়াড়। কেকেআর-এর হয়ে তিনি খেলেছেন ১২৭টি ম্যাচ। করেছেন ২৪৮৪ রান। তাঁর স্ট্রাইক রেট ১৭৪.১৭। ২১ বলে করেছেন অর্ধশতরান। তবে গত মরশুমে ফর্মে ছিলেন না রাসেল। ১৩টি ম্যাচে করেছিলেন মাত্র ১৬৭ রান। সর্বোচ্চ করেছেন অপরাজিত ৫৭ রান। গত মরশুমে রাসেলকে ১২ কোটি টাকাতে কিনেছিল নাইট রাইডার্স।

আইপিএল (IPL)-এর ইতিহাসে অন্যতম সফল ফ্র্যাঞ্চাইজি হল কেকেআর। ২০২৪ সালে শ্রেয়স আইয়ারের নেতৃত্ব এবং মেন্টর গৌতম গম্ভীরের মগজাস্ত্রে জেরে আইপিএল জিতেছিল নাইটরা। তবে গত মরশুমে অজিঙ্কে রাহানের নেতৃত্বে কলকাতা অষ্টম স্থানে শেষ করেছিল। আর তার পরেই দলে বদল আনতে শুরু করেছে তারা। প্রথমত কোচিং গ্রুপে বদল এনেছে নাইটরা। হোড কোচ করা হয়েছে অভিষেক নায়ারকে। সহকারী নতুন কোচ করা হয়েছে প্রাক্তন অজি তারকা শেন ওয়াটসনকে। বোলিং কোচের দায়িত্ব দেওয়া হয়েছে প্রাক্তন নিউজিল্যান্ডের তারকা বোলার টিম সাউদিকে। এবার রাসেলকেও ছেড়ে দিল কেকেআর।