ভাবচিন্তায় পরিবর্তন! ঘরোয়া প্রতিভায় বিনিয়োগ করল ফ্র্যাঞ্চাইজিগুলি

ওয়েব ডেস্ক : মঙ্গলবার আবুধাবিতে হয়েছে আইপিএল ২০২৬-এর মিনি নিলাম (IPL Auction)। সেখানে ফ্র্যাঞ্চাইজিগুলোর ভাবচিন্তায় বড় পরিবর্তন দেখা গেল। কারণ প্রতিষ্ঠিত ক্রিকেট তারকাদের পাশাপাশি এদিন দলগুলির মূল নজর ছিল আনক্যাপড ভারতীয় ক্রিকেটারদের (Uncapped Cricketers) দিকে। ভবিষ্যতের জন্য ভিতকে শক্ত করতেই ঘরোয়া প্রতিভায় বিনিয়োগ করতে দ্বিধাবোধ করল না দলগুলি।

এদিন নিলামে সবথেকে বড় চমক দিয়েছে চেন্নাই সুপার কিংস (CSK)। কারণ তারা দু’জন ঘরোয়া ক্রিকেটারকে বিপুল টাকায় কিনেছে। তাদের মধ্যে একজন হলেন কার্তিক শর্মা। অন্যজন হলেন প্রশান্ত বীর। তাঁদের দু’জনকেই ১৪ কোটি ২০ লক্ষ টাকা দিয়ে কিনেছে সিএসকে। ফলে বোঝা যাচ্ছে, দীর্ঘমেয়াদে দলের ভবিষ্যৎ গড়তেই তরুণ ক্রিকেটারদের উপরেই ভরসা করছে মহেন্দ্র সিং ধোনির দল।

আরও খবর : শেষ বেলায় IPL নিলামে ঝড় কলকাতার!

তবে শুধু সিএসকে নয়, এদিন জম্মু ও কাশ্মীরের অনক্যাপড পেসার আউকিব দারের জন্য ৮ কোটি ৪০ লক্ষ টাকা খরচ করেছে দিল্লি ক্যাপিটালস। ২ কোটি ২০ লক্য টাকায় অকশত রঘুবংশীকে ২ কোটি ২০ লক্ষ টাকায় কিনেছে লখনউ সুপার জায়ান্টস। এছাড়া মুকুল চৌধুরী (২ কোটি ৬০ লক্ষ টাকা) ও নমন তিওয়ারি-কেও (১ কোটি টাকা) কিনেছে তারা। পাশাপাশি, সিএসকে ৪০ লক্ষ টাকায় আমন খান, গুজরাত টাইট্যান্স ৯০ লক্ষ টাকায় অশোক শর্মা, আর কলকাতা নাইট রাইডার্স (KKR) দক্ষ কামরা, সার্থক রঞ্জন, প্রশান্ত সোলাঙ্কি ও কার্তিক ত্যাগীকে ৩০ লক্ষ টাকায় দলে নিয়েছে।

অন্যদিকে মুম্বই ইন্ডিয়ান্সও বরাবরের মতো তরুণদের উপর ভরসা রেখে আথর্ব আনকোলেকর, মহম্মদ ইজহার ও দানিশ মালেওয়ারকে ৩০ লক্ষ টাকায় কিনেছে। রাজস্থান রয়্যালস রবি সিংকে ৯৫ লক্ষ, সুশান্ত মিশ্রকে ৯০ লক্ষ এবং ভিগনেশ পুথুর ও যশ রাজ পুঞ্জাকে ৩০ লক্ষ টাকায় দলে নিয়েছে। অন্যদিকে রয়্যাল চ্যালেঞ্জার্স ব্যাঙ্গালোর ৫ কোটি ২০ লক্ষ কোটি টাকায় কিনেছে মঙ্গেশ যাদবকে। সাত্বিক দেশওয়ালকে নেওয়া হয়েছে ৩০ লক্ষ টাকায়। সানরাজার্স হায়দরাবাদও একাধিক আনক্যাপড ক্রিকেটারদের দলে নিয়েছে। তাঁরা হলেন ক্রাইন্স ফুলেত্রা, প্রফুল হিঙ্গে, অমিত কুমার, ওঙ্কার তারমালে, সাকিব হুসেন ও শিবাং কুমার। সবাইকেই ৩০ লক্ষ টাকা করে দিয়ে দলে নেওয়া হয়েছে।

সব মিলিয়ে আইপিএল ২০২৬ (IPL 2026) মিনি নিলাম বুঝিয়ে দিয়েছে, ভারতীয় ঘরোয়া ক্রিকেটে পারফরম্যান্সের মূল্য এখন আগের চেয়ে অনেক বেশি। কাঁচা প্রতিভা ও সম্ভাবনাময় তরুণদেরই ভবিষ্যতের আইপিএল তারকা হিসেবে গড়ে তুলতে চাইছে ফ্র্যাঞ্চাইজিগুলি।